Številka: 603 - 12/2022 – 1

Datum: 24. januar 2022

**JAVNIM OSNOVNIM ŠOLAM V LJUBLJANI**

**VPIS V 1. RAZRED OSNOVNE ŠOLE ZA ŠOLSKO LETO 2022/23**

Obveščamo vas, da bo **vpis učencev v 1. razred osnovne šole za šolsko leto 2022/23**

na vseh javnih osnovnih šolah v Ljubljani potekal

**vsak delovni dan, od 14. 2. 2022 do 18. 2 2022,**

**od 8. do 12. ure in od 16. do 19. ure.**

Vpis bo organiziran v prostorih šole. Priporočamo, da zaradi zdravstvenih razmer oblikujete natančen poimenski in terminski razpored vpisa.

Pri izvedbi vpisa otrok je šola dolžna upoštevati vse predpisane ukrepe za zmanjšanje tveganja okužbe in preprečevanje širjenja COVID-19. Pri tem je v skladu z veljavnimi predpisi in priporočili NIJZ dolžna upoštevati naslednje ukrepe:

- uporaba zaščitnih mask v zaprtih prostorih,

- razkuževanje rok,

- zračenje in čiščenje prostorov,

- varnostna razdalja,

- PCT pogoj za starše.

Pri vpisu in obveščanju staršev sledite navodilom, priporočilom in okrožnicam pristojnega ministrstva. Šola se lahko v primeru poslabšanih epidemioloških razmer odloči za vpis na daljavo, pri tem pa v kasnejšem obdobju še pred začetkom šolskega leta organizira srečanje z otroki in starši. Starši k vpisu v prostorih šole pridejo ob upoštevanju PCT pogoja in morajo biti zdravi. V primeru, da starši želijo otroka vpisati brez obiska šole, se s šolo dogovorijo o elektronski oddaji vpisne dokumentacije ali o oddaji po redni pošti. Šola v vabilu staršem in na spletnih straneh navede elektronski naslov in telefon kontaktne osebe.

**Kdo se letos vpisuje?**

Starši morajo vpisati v 1. razred osnovne šole otroke, ki bodo v koledarskem letu, v katerem bodo začeli obiskovati šolo, dopolnili starost šest let. **Osnovne šole za šolsko leto 2022/23** vpisujejo otroke, rojene **v letu 2016**.

**Odlog šolanja in izobraževanje na domu**

Otroku se lahko začetek šolanja odloži za eno leto na predlog staršev, zdravstvene službe ali na podlagi odločbe o usmeritvi Zavoda RS za šolstvo, če se ugotovi, da otrok ni pripravljen za vstop v šolo. Glede postopka ugotavljanja pripravljenosti in odložitve šolanja je pristojna šolska svetovalna služba.

Na podlagi Zakona o osnovni šoli imajo starši pravico vpisati otroka v javno osnovno šolo ali v zasebno osnovno šolo s koncesijo.

Za svojega otroka lahko starši organizirajo izobraževanje na domu, ki pa ga ne priporočamo zaradi velike kakovosti pouka in drugih dejavnosti v osnovnih šolah ter širših učinkov obiskovanja pouka v šoli, kot so medsebojno učenje veščin, sodelovanje in druženje otrok. V tem primeru mora biti otrok vpisan v svojo matično šolo ali v primeru prepisa v eno izmed drugih osnovnih šol, ki vodi dokumentacijo o njegovem izobraževanju na domu. Starši so dolžni najkasneje do začetka šolskega leta (to je do 31. 8. 2022) o izobraževanju otroka na domu pisno obvestiti osnovno šolo, v katero je otrok vpisan, pri tem pa ji posredovati vse podatke, ki jih predpisuje določba 89. člena Zakona o osnovni šoli.

**V katero šolo se vpiše otroka in kako poteka prepis v drugo šolo?**

Starši svoje otroke vpišejo v šolskem okolišu glede na stalno ali začasno prebivališče (matična šola). Svoj šolski okoliš preverite na spletnih straneh Mestne občine Ljubljana – zavihek *Moja Ljubljana – Otroci v Ljubljani – Osnovne šole v Ljubljani* ali na spletnih straneh Ministrstva za izobraževanje, znanost in šport (aplikacija SOKOL).

Starši lahko vpišejo otroka v 1. razred v šolo zunaj svojega šolskega okoliša, če šola, v katero želijo vpisati otroka, s tem soglaša in se predhodno o tem dogovori s šolo iz matičnega okoliša; torej, če so izpolnjeni pogoji, skladno z Uredbo Vlade RS o merilih za oblikovanje javne mreže osnovnih šol, javne mreže osnovnih šol in zavodov za vzgojo in izobraževanje otrok in mladostnikov s posebnimi potrebami ter javne mreže glasbenih šol (Uradni list RS, št. 16/98, 27/99, 134/03, 37/16 in 4/18; v nadaljevanju: Uredba).

Vpis v 1. razred v šolo zunaj šolskega okoliša, v katerem otrok prebiva, se izvede tako, da starši najprej vpišejo otroka v šolo v svojem šolskem okolišu, najkasneje v štirinajstih dneh po izteku roka za vpis pa vložijo pri šoli, v katero želijo vpisati otroka, vlogo za prepis. Šola, na katero so starši naslovili vlogo za prepis, je dolžna o tem odločati najkasneje v tridesetih dneh od dneva, ko je prejela vlogo in pred tem pridobiti soglasje otrokove matične šole.

**Kdaj šola lahko izda soglasje za prepis?**

Pri vpisu otrok v 1. razred so ljubljanske osnovne šole dolžne ravnati skladno z Uredbo in poskrbeti z medsebojnim obveščanjem in soglašanjem za enakomerno zasedenost osnovnih šol in uravnoteženo prehajanje učencev med šolami različnih šolskih okolišev. Pri tem šola lahko soglaša s prepisom otroka, če  s tem ni kršena pravica drugih staršev, da vpišejo otroka v šolo v svojem šolskem okolišu, če to nima za posledico oblikovanja dodatnih oddelkov oziroma zagotavljanja novih prostorov, in če se s tem v šoli v šolskem okolišu, kjer učenci prebivajo, ne zmanjša število oddelkov, kar bi imelo za posledico spremembo statusa šole ali njeno ukinitev.

**Pravica do brezplačnega prevoza učencev v osnovni šoli**

Pravico do brezplačnega prevoza imajo na podlagi 56. člena Zakona o osnovni šoli tisti učenci v osnovni šoli, ki obiskujejo šolo v svojem šolskem okolišu in zanje velja, da je njihovo prebivališče oddaljeno več kot štiri kilometre od osnovne šole ali da pristojni organ za preventivo v cestnem prometu ugotovi, da je ogrožena varnost učenca na poti v šolo.

Brezplačni prevoz ne glede na oddaljenost prebivališča od osnovne šole Mestna občina Ljubljana v skladu s 56. členom Zakona o osnovni zagotavlja tudi učencem s posebnimi potrebami, ki obiskujejo redne osnovne šole, in učencem, ki so vključeni v zavode za vzgojo in izobraževanje otrok in mladostnikov s posebnimi potrebami, če je tako določeno v odločbi o usmeritvi. O načinu prevoza se šola dogovori s starši in lokalno skupnostjo in se sklene pogodba.

**Brezplačni krajši programi za 5 – 6 let stare otroke, ki še ne obiskujejo vrtca**

Za otroke, ki niso vpisani v programe predšolske vzgoje v vrtcih, in ki bodo s 1. septembrom 2022 vstopili v prvi razred osnovne šole, bomo v Vrtcu Andersen organizirali brezplačni krajši program. Program bo potekal dvakrat tedensko v popoldanskih urah, vanj pa se lahko vpišejo otroci s celotnega območja Ljubljane.

Ob vpisu naj šola starše seznani z možnostjo obiskovanja krajšega programa in jim izroči informacijo ter vpisnico, nato pa zbrane vpisnice posreduje v Vrtec Andersen, Rašiška 7, Ljubljana.

Za več informacij se lahko šola in starši obrnejo na svetovalno delavko vrtca Nadjo Beguš, ki je dosegljiva na elektronski pošti nadja.begus@vrtecandersen.si ali jo pokličejo na tel. številko 01 583 82 18.

**Dodatna pojasnila**

Starši lahko dodatna pojasnila o vpisu otrok dobijo na vseh ljubljanskih osnovnih šolah in na Oddelku za predšolsko vzgojo in izobraževanje MU MOL, Ljubljana, Resljeva 18, na elektronskem naslovu izobrazevanje@ljubljana.si.

Dodatne informacije so dostopne tudi na spletni strani Mestne občine Ljubljana – zavihek *Moja Ljubljana – Otroci v Ljubljani – Osnovne šole v Ljubljani.*

Vsem staršem in otrokom želimo prijeten prvi stik s šolo in uspešno ter zdravo šolsko leto 2022/23.

Lepo vas pozdravljam,

*Marija Fabčič*

 vodja Oddelka za predšolsko

 vzgojo in izobraževanje

Poslano v vednost:

* Zasebnim šolam s sedežem na območju MOL
* Javnim vrtcem v Ljubljani
* Odseku za odnose z javnostmi MU MOL